திருஇந்தலூர் செப்பேடுகள்

**திருஇந்தலூர் செப்பேடுகள்**, தமிழ்நாட்டின் மயிலாடுதுறை மாவட்டம்,  மயிலாடுதுறை ஊராட்சி ஒன்றியம், திருஇந்தலூர் ஊராட்சியில் உள்ள *கழுக்காணி முட்டம்* எனும் உட்கிடை கிராமத்தில், பிற்கால சோழர்கள் காலத்திய *கைலாசநாதர் கோயில்* சீரமைப்புப் பணியின் போது கிடைக்கப்பெற்றது. இராசாதிராச சோழன் மற்றும் இரண்டாம் இராஜேந்திர சோழன் ஆகியோரால் வழங்கப்பட்ட *நிலக் கொடை* குறித்தான செப்பேடுகள்  ஆகும். இச்செப்படுகளின் காலம் கிபி 1058 ஆகும். இச்செப்பேடுகளின் முதல் தொகுதி சமசுகிருத மொழியிலும், இரண்டாம் பகுதி தமிழ் மொழியில் எழுதப்பட்டுள்ளது. இதில் சோழர் கால நில அளவை மற்றும் நில வரி வசூல் முறைகள் விளக்கப்பட்டுள்ளது. மேலும் சோழர்களின் பரம்பரை, போர் வெற்றிகள், சமூக, பொருளாதார நிலைகள் விளக்கப்பட்டுள்ளது.

## பின்னணி
மே, 2010ஆம் ஆண்டில் திருஇந்தலூர் ஊராட்சியில் உள்ள கழுக்காணி முட்டம் கிராமத்தின் கைலாசநாதர் கோயிலின் முன்மண்டபம் கட்டும் பணிக்காக 12 அடி ஆழத்திற்கு குழி தோண்டப்பட்டது. அப்போது 85 செப்பேடுகள், 12 செப்புத் திருமேனிகள், பூஜைப் பொருட்கள், வாத்தியக் கருவிகள் கண்டெடுக்கப்பட்டது. 85 செப்பேடுகளில் இராஜாதிராஜ சோழன் மற்றும் இரண்டாம் இராஜேந்திர சோழன் ஆகியோர்கள் வழங்கிய நிலக் கொடை குறித்த செய்திகளும் உள்ளது.

## செப்பேடுகள் சொல்லும் செய்திகள்
திருஇந்தளூர் செப்பேட்டில் சேரர், சோழர், பாண்டியர், பல்லவர் மற்றும் சிங்கள அரசர்களின் முத்திரைகள் பள்ளமாக பொறிக்கப்பட்டுள்ளது. இந்த முத்திரைகள் 11 செண்டி மீட்டர் விட்டமும், 2 செ.மீ., கனமும் கொண்டதாகும். இந்தச் செப்பேடுகள் கோக்கப்பட்ட வளையத்தில் முத்திரையிடப்பட்டு பிரிக்கப்படாத நிலையில் உள்ளது. செப்பேட்டுகளின் முத்திரையின் விளிம்புப் பகுதியில் கிரந்த எழுத்துகளால் எழுதப்பட்டுள்ளது. இந்தத் தர்மம் *ராஜேந்திர தேவன்* என்கிற பரகேசரி வர்மனால் உலகத்தின் உச்சியின் மீது வைக்கப்படுகிறது என்ற பொருள்படும்படி எழுதப்பட்டுள்ளது.  *கோவிராஜகேசரிவர்மன்* எனும் இராசாதிராச சோழன் தனது 35-வது ஆட்சி ஆண்டில் அளித்த அறக்கொடையைக் குறித்து இச்செப்பெடுகள் வெளியிடப்பட்டுள்ளது. 

* ஒற்றுமையாக இருக்க வேண்டும்: முதலாம் ராஜாதிராஜனின் தந்தையான இராசேந்திர சோழன் தன்னுடைய இறுதிக் காலத்தில் தன்னுடைய மக்கள் நால்வரையும் அருகிலே அழைத்து நால்வரும் ஒற்றுமையோடு எப்போதும் இருக்க வேண்டுமென்றும், நாட்டு மக்களுக்கு எப்போதும் நன்மை செய்வதையே அவர்கள் குறிக்கோளாகக் கொள்ள வேண்டுமென்றும் கூறி அவர்களிடம் அதற்கான உறுதியைப் பெற்றுக் கொண்டான் எனவும், அவர்களும் அவ்வாறே தங்கள் தந்தைக்கு உறுதி அளித்ததாகவும் இந்தச் செப்பேடுகளில் காணப்படுகிறது.

* பிற்காலச் சோழர்களில் முதல் அரசனாக விசயாலய சோழன் தஞ்சையை பல்லவ மன்னனான *கம்ப வர்மன்* என்பவனிடம் இருந்து கைப்பற்றி, பல்லவர் ஆட்சியை முடிவுக்குக் கொண்டு வந்ததாகவும் செப்பேடுகளில் காணப்படுகிறது. இதுகாறும் தஞ்சையை சோழர்கள் முத்தரையர்களிடம் இருந்து கைப்பற்றியதாகவே அறியப்பட்டு வந்தது. இந்தச் செய்தி புதிய செய்தியாகும்.

* 85 செப்பேடுகளைக் கொண்ட இந்தச் செப்பேட்டின் தொகுதியில், முதல் எட்டு செப்பேடுகள் சமஸ்கிருத மொழியில் எழுதப்பட்ட பகுதியாகும். எட்டாம் செப்பேட்டின் இறுதியில் இருந்து *கோனேரின்மை கொண்டான்* என்று தொடங்கும் தமிழ்ப் பகுதி 85-ம் செப்பேடு வரை நீள்கிறது. இச்செப்பேடுகள் இராஜாதிராஜனால் வெளியிடப்பட்டுக் கிடைத்திருக்கும் முதல் செப்பேடு என்ற பெருமைக்குரியது. 

* இந்தியாவிலேயே கிடைத்துள்ள செப்பேடுகளில் பெரிய செப்பேட்டுத் தொகுதியாகக் கருதப்பட்ட முதலாம் இராஜேந்திரனின் 57 கரந்தைச் செப்பேடுத் தொகுதிகளைவிட அளவிலும், எண்ணிக்கையிலும் பெரிதாக விளங்குவது திருஇந்தளூர்ச் செப்பேடுகள் ஆகும். இதுவரை கிடைத்த செப்பேடுகளில் மிக அதிக எடை கொண்ட செப்பேடு இது. இதன் எடை 150 கிலோ கிராம் ஆகும். இச்செப்பேட்டில் மொத்தம் உள்ள வரிகள் 3.442 கொண்டுள்ளது.  இந்தச் செப்பேட்டில் இரண்டு நிலதானங்களைப் பற்றி குறிப்பிடப்பட்டுள்ளது. ஒன்று முதலாம் இராஜாதிராஜ சோழனால் வழங்கப்பட்ட நிலக்கொடையாகும். இம்மன்னனின் 35-வது ஆட்சியாண்டில் 10 ஊர்களை தானமாக வழங்கினான். 311 வேலி விளைநிலம், 9 வேலி மாந்தோப்பு என மொத்தம் 320 வேலி நிலங்கள் தானமாக வழங்கப்பட்டுள்ளது. இரண்டாவது கொடையாக இரண்டாம் இராஜேந்திர சோழன் 32 கிராமங்களை ஒன்றிணைத்து தனது பெயரிலேயே *அகர பிரம்மதேய ராஜேந்திர சதுர்வேதி மங்கலம்* எனப் பெயரிட்டு வேதங்களில் சிறந்த 730 சதுர்வேதி பட்டர்களுக்கு நிலதானம் வழங்கியுள்ளான்.
## முத்திரைகள்
புலி, மீன், வில் உள்ளிட்ட மூவேந்தர், சாளுக்கியர், இலங்கை சிங்கள மன்னர்களின் சின்னங்களுக்கு மேல் வெண்கொற்றக்குடை முத்திரையுடன் கூடிய வளையத்தில் 86 செப்பேடுகள் கோர்க்கப்பட்டது. ஒவ்வொரு செப்பேடும்  44 செண்டி மீட்டர் நீளமும்; 21 செண்டி மீட்டர் அகலம் கொண்டுள்ளது.

## இதனையும் காண்க
* திருவாலங்காட்டுச் செப்பேடுகள்
## மேற்கோள்கள்

பகுப்பு:தமிழ்ச் செப்பேடுகள்
பகுப்பு:சோழர் செப்பேடுகள்
பகுப்பு:மயிலாடுதுறை மாவட்டம்